b"\n_START_ARTICLE_\nAbakus (linjeforening)\n_START_SECTION_\nNavn\n_START_PARAGRAPH_\nAbakus hadde fra foreningens stiftelse i 1977 navnet Kompjutern. Etter flere generalforsamlinger med navneendringsforslag, byttet linjeforeningen i 1987 navn til Abakus, som betyr kuleramme p\xc3\xa5 latin. Kulerammen er blant annet kjent som en av historiens f\xc3\xb8rste datamaskiner. Navnebyttet skjedde blant annet fordi det var tanker innad i linjeforeningen om at Kompjutern ga uttrykk for at linjeforeningen var en rent faglig forening.\n_START_SECTION_\nHistorie\n_START_PARAGRAPH_\nAbakus ble stiftet i 1977 av en gruppe datateknikkstudenter som br\xc3\xb8t ut fra linjeforeningen Omega. Bakgrunnen for l\xc3\xb8srivelsen var en misn\xc3\xb8ye med det faglige tilbudet i Omega. 1. juli 1978 hadde linjeforeningen 15 medlemmer. I l\xc3\xb8pet av det neste \xc3\xa5ret ble 12 til tatt opp, og f\xc3\xb8r semesterslutt v\xc3\xa5ren 1980 var antall medlemmer vokst til 82. I 1985 godkjente Studentsamskipnaden i Trondheim Kompjuterns s\xc3\xb8knad om kjeller p\xc3\xa5 Moholt etter flere \xc3\xa5r med avslag. Den \xc3\xa5pnet 1. november samme \xc3\xa5r og fikk navnet LaBamba. I 1999 ble telematikk tatt ut av datateknikkstudiet som fordypningsretning og satt inn i den nye linjen kommunikasjonsteknologi. kommunikasjonsteknologi ble umiddelbart innlemmet i Omega, som de hadde l\xc3\xb8srevet seg fra 22 \xc3\xa5r tidligere. Kommunikasjonsteknologi l\xc3\xb8srev seg igjen fra Omega i 2002 og ble innlemmet i Abakus p\xc3\xa5 en ekstraordin\xc3\xa6r generalforsamling samme \xc3\xa5r. Abakus hadde en uke i mars 2017 en storsl\xc3\xa5tt 40-\xc3\xa5rsfeiring, hvor det ble arrangert Abakus' f\xc3\xb8rste revy, Push Pop Baluba.\n_START_SECTION_\nDaglig drift og styreform\n_START_PARAGRAPH_\nI tillegg til alle komiteene, har linjeforeningen ogs\xc3\xa5 et hovedstyre som best\xc3\xa5r av en leder, en nestleder, en \xc3\xb8konomiansvarlig og de respektive komit\xc3\xa9lederne. Dette styret sitter to semestre av gangen."